Kontrakte gestaak ná glas in skoliere se kosArgieffoto. Die kontrakte van twee maatskappye wat kos aan die nasionale skoolvoedingskema in Limpopo verskaf het, is gestaak nadat daar onlangs klippe en glas in die kosvoorraad gevind is. Nagenoeg 300 leerlinge van sekere skole in Limpopo moes mediese behandeling ontvang nadat hulle in September en Oktober besmette kos van die voedingskema geëet het. Die leerlinge is behandel vir diarree, lighoofdigheid, naarheid en krampe. “Die kontrakte met Amandla Karabo en Dingatana is dadelik gestaak nadat hulle aan die kosbesmetting verbind is,” het Elijah Mhlanga, woordvoerder van die departement van onderwys, gesê. Die departement het ŉ volledige ondersoek ná die voorval van stapel gestuur en bevind dat Amandla Karaba nie aan die vereistes vir staatskos voldoen nie en dat hul pakhuis in ŉ haglike toestand is. Dingatana se kontrak is gestaak omdat die departement nie die maatskappy se direkteur in die hande kon kry nie en daar nie ŉ straatadres vir die maatskappy bestaan nie. Mhlanga het gesê die departement gaan die polisie betrek om die voorval verder te ondersoek en moontlik kriminele aanklagte aanhangig te maak.